Så er det afgjort: Vi skal køre med “Brunneren” i Odense

29. oktober 2018 kl 11:10 Skrevet af: Michael Qureshi

I Odense er der grint og grædt over navneforslaget Brunneren til letbane-togene i byen.

Men nu er det afgjort.

I Odense skal vi vænne os til at køre med Brunneren. Det skriver Odense Letbane i en pressemeddelelse.

Flere tusinde har deltaget i processen med at finde på navne til de letbanetog, som fra slutningen af 2020 vil køre gennem Odense. Det hele blev afgjort via en afstemning.

Blandt favoritnavnene er mange lyriske indslag – toppet med en velsmagende favorit.

Brunneren blev den store stemmesluger

Til gengæld var det nok knapt så overraskende, at ’Brunneren’ endte med at blive den absolutte stemmesluger i den fynske hovedstad.

Mere end halvdelen af deltagerne i afstemningen syntes, at den lokale kagespecialitet var et oplagt tognavn.

Med i alt 1898 afsatte krydser fik ’Brunneren’ klart flest stemmer af alle forslag – med et solidt forspring ned til nummer to på listen.

“Jeg synes, at forslaget var en sjov og anderledes tilgang til hele navngivningen af letbanetogene.

Det siger noget om os som fynboer, og det var da også derfor, vi tog det med i puljen.

’Brunneren’ har i høj grad også været et samtaleemne i forbindelse med afstemningen, så det har da vækket noget i folk – hvad enten man så synes, at det er et sjovt og godt tognavn, eller om man synes, det stikker ud i forhold til de andre forslag på stemmesedlen,” siger Jane Jegind, der er rådmand i Odense Kommune og medlem af den dommerkomite, der udvalgte i alt 37 navneforslag til afstemningen:

“Nu ligger det i hvert fald fast, at vi får et letbanetog med navnet ’Brunneren’, og det er jeg personligt glad for. Det var én af mine egne favoritter – og brunsvigeren falder tydeligvis også i mange andres smag,” siger Jane Jegind.

16 tognavne er valgt

Afstemningen om navnene til Odenses letbanetog sluttede onsdag 24. oktober. Hele 3468 har i løbet af de foregående to uger sat deres krydser. Nu er stemmerne talt op, og de 16 tognavne ligger derfor fast.

Se dem alle nederst i artiklen.

Navngivningen af Odenses letbanetog har kørt i tre faser på hjemmesiden mit-letbanetog.dk.

I første omgang gik opgaven ud på at finde det samlende tema for tognavnene.

Her kom der næsten 1500 temaforslag ind fra borgerne, hvoraf dommerkomiteen udvalgte et enkelt, ’At rejse er at leve’.

Positivt overrasket over antallet af stemmer

I anden omgang skulle borgerne komme med forslag inden for temaet. Igen kom der lige knap 1500 navneforslag ind.

“Jeg er utroligt glad for, og også positivt overrasket over, at så mange har deltaget i processen.

Og med de næsten 3500, der har deltaget i den endelige afstemning i tredje fase, synes jeg godt, at vi kan tillade os at sige, at letbanens kommende brugere virkelig har grebet chancen for at byde ind og sætte deres eget lille aftryk på letbanen,” siger Peter Rahbæk Juel, der ud over at være borgmester i Odense Kommune også har været formand for dommerkomiteen:

“Vi ved også, at navngivningen har vækket debat.

Vi har hele tiden opfattet det som et selvstændigt succeskriterium, at så mange som muligt skulle engagere sig i processen – og det, må man sige, er lykkedes,” siger borgmesteren.

Her alle navnene

1. BRUNNEREN

2. EVENTYRET

3. FRIHEDEN

4. KOMPASSET

5. HORISONTEN

6. DRØMMEN

7. SYMFONIEN

8. PUSTERUMMET

9. LYKKEN

10. FORBINDELSEN

11. OPDAGELSEN

12. GLÆDEN

13. KÆRLIGHEDEN

14. ØJEBLIKKET

15. HJEMKOMSTEN

16. STRØMMEN